Doložka o posúdení vplyvov

1.	Odhad dopadov na verejné financie
Navrhovaný zákon bude mať dopad na verejné financie. Navrhovaný zákon bude mať dopad na výdavkovú časť štátneho rozpočtu  a mierny dopad na príjmovú časť štátneho rozpočtu. 

1. Zdroje nevyhnutné na zriadenie a činnosť rozpočtovej organizácie a na poskytnuté dotácie budú zabezpečené zo štátneho rozpočtu. Finančné prostriedky budú zabezpečené na roky 2011 až 2013 v rámci každoročných schválených limitov návrhu rozpočtu verejnej správy z kapitoly rezortu dopravy, tak ako to bolo schválené uznesením vlády č. 275 z 8. apríla 2009 k prevodu kompetencií k správe a rozvoju vodných ciest. 

											v eurách
ROK | 2011 | 2012 | 2013
Bežné výdavky (600) | 199 120 | 202 600 | 210 227
v tom: mzdy, platy a OOV (610) pre 10 zamestnancov | 110 600 | 115 020 | 119 620
Poistné do poistných fondov (620) | 38 630 | 40 200 | 41 807
Tovary a služby (630) | 99 500 | 47 380 | 48 800

Kapitálové výdavky (700) 
(pozri prílohu č. 3 v materiáli schválenom uznesením vlády SR č. 275/2009)

3 350 000

5 000 000

5 000 000

Výdavky  spolu | 3 598 730 | 5 202 600 | 5 210 227

2. Z dôvodu novelizácie zákona č. 523/2004 Z. z. o rozpočtových pravidlách verejnej správy a o zmene a doplnení niektorých zákonov v znení neskorších predpisov došlo k zjednoteniu a sprísneniu právnej úpravy v oblasti poskytovania dotácií zo štátneho rozpočtu. Podľa § 8a novej právnej úpravy dotácia zo štátneho rozpočtu sa môže poskytnúť iba na základe osobitného zákona a v súlade so zákonom o štátnom rozpočte na príslušný rok. Zdrojové krytie na roky 2011-2013 bude zabezpečené v rámci limitov určených na rozpočtové roky 2011-2013 z kapitoly rezortu dopravy bez zvýšených požiadaviek na rozpočet verejnej správy. Finančné prostriedky budú zabezpečené na roky 2012 až 2013 v rámci každoročných schválených limitov návrhu rozpočtu verejnej správy prehodnotením investičných priorít rezortu dopravy.

3. Predpokladá sa, že návrh zákona bude mať mierny pozitívny dopad na príjmovú časť štátneho rozpočtu. 
Zvyšujú sa správne poplatky pre vydávanie lodného osvedčenia a vykonávanie prehliadky prevádzkovej spôsobilosti malého plavidla s vlastným strojným pohonom o 16,50 eura, ktoré vyberá Štátna plavebná správa. O rovnakú sumu sa navrhuje zvýšiť aj predĺženie platnosti lodného osvedčenia, vykonanie zmien v lodnom osvedčení alebo vydanie duplikátu lodného osvedčenia malého plavidla s vlastným strojným pohonom. Tieto zmeny vyplývajú z návrhu zrušiť poplatok za vydanie alebo rozšírenie medzinárodného osvedčenia pre malé plavidlá alebo vystavenie jeho duplikátu. Z tejto zmeny teda nevyplýva zmena výšky výberu správnych poplatkov.
Miernym príjmom štátneho rozpočtu bude iba nový správny poplatok za vydanie doplnkového lodného osvedčenia vo výške 65 eur. Nie je možné vyčísliť o aké navýšenie by mohlo ísť, lebo za posledný kalendárny rok Štátna plavebná správa nevydala žiadne doplnkové lodné osvedčenie.
Ďalej sa v Sadzobníku správnych poplatkov v časti VI Doprava položke 95 navrhuje doplniť vyberanie správneho poplatku za vydanie poverenia na vykonávanie kvalifikačného kurzu vodcu malého plavidla kategórie A až D v sume po 80 eur, za vykonanie zmeny učebných osnov kvalifikačného kurzu a za vykonanie zmeny školiteľov kvalifikačného kurzu v sume po 40 eur. Ide o nové položky. Predpokladáme, že v priebehu prvého roka (r. 2010) platnosti tohto predpisu Štátna plavebná správa vydá cca 6 poverení na vykonávanie kvalifikačného kurzu pre rôzne kategórie plavidiel, čo predstavuje príjem do štátneho rozpočtu 480 eur, v druhom roku (r. 2012) platnosti tohto predpisu Štátna plavebná správa vydá cca 6 poverení na vykonávanie kvalifikačného kurzu pre rôzne kategórie plavidiel a v treťom roku (r. 2013) čo predstavuje príjem do štátneho rozpočtu 480 eur a v treťom roku ich vydá cca 8 a 6 zmien školiteľov, čo predstavuje príjem do štátneho rozpočtu 860 eur.

2.	Odhad dopadov na obyvateľov, hospodárenie podnikateľskej sféry a iných právnických osôb
Navrhovaný zákon nebude mať dopad na obyvateľov, hospodárenie podnikateľskej sféry     a iných právnických osôb.
3.	Odhad dopadov na životné prostredie
Pri výstavbe a modernizácii vodných ciest, ktorú bude zabezpečovať rozpočtová organizácia, bude rešpektovať aktuálne trendy v minimalizovaní negatívneho vplyvu týchto stavieb na životné prostredie. Aplikovanie najmodernejších bezpečnostných prvkov na vodných cestách zníži pravdepodobnosť vzniku havárií lodí s vážnymi ekologickými dopadmi.
4.	Odhad dopadov na zamestnanosť
Založenie rozpočtovej organizácie bude mať dopad na zamestnanosť. Predpokladá sa, že rozpočtová organizácia bude mať 10 zamestnancov v roku 2011.
5.	Odhad dopadov na podnikateľské prostredie
Navrhovaný zákon bude mať pozitívny dopad na podnikateľské prostredie z dôvodu možnosti podnikať v oblasti vykonávania kvalifikačných kurzov na odbornú spôsobilosť vodcu malého plavidla.